ORDE do 20 de xuño de 2007 pola que se aproba definitivamente o proxecto de modificación puntual das normas subsidiarias relativa á clasificación de terreos afectados polo ramal de Nigrán da autoestrada do Val Miñor no concello de Nigrán (Pontevedra).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 12/07/2007

O Concello de Nigrán remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes:
I.1. O Concello de Nigrán dispón na actualidade de normas subsidiarias de planeamento aprobadas definitivamente o 16-5-1991, que foi obxecto, entre outras, de modificación puntual nº 5, aprobada definitivamente polo Pleno da Corporación Municipal en data do 27-9-2002, sobre a inclusión da autoestrada do Val Miñor como sistema xeral.
I.2. Antecedentes de tramitación:
-Con data do 27-9-2005, emitíuse informe previo á aprobación inicial, de acordo co previsto no artigo 85.1º da Lei 9/2002, do 30 de decembro, de ordenación urbanística e protección do medio rural de Galicia.
-O Concello de Nigrán aprobou inicialmente a modificación o día 25-11-2005, e someteuno a información pública mediante anuncios nos xornais Faro de Vigo e Atlántico (os días 10 de decembro e 13de decembro de 2005, respectivamente) así como no Diario Oficial de Galicia número 1 do 2-1-2006. Así mesmo solicitáronse informes da Consellería de Medio Ambiente e Desenvolvemento Sostible ademais de, ao organismo autónomo Augas de Galicia, da Consellería de Política Territorial, Obras Públicas e Transportes en materia de estradas, así como da Comisión Superior de Urbanismo.
-Segundo consta no expediente administrativo remitido, foron emitidos os seguintes informes de carácter sectorial:
Informe favorable do 19-12-2005 da Dirección Xeral de Obras Públicas da Consellería de Política Territorial, Obras Públicas e Transportes.
Informe favorable do 20-12-2005 do organismo autónomo Augas de Galicia da Consellería de Medio Ambiente e Desenvolvemento Sostible.
-Constan no expediente os informes emitidos para os efectos previstos no artigo 85.4º da Lei 9/2002, técnico do 9-2-2006 e xurídico do 11-2-2006.
-A modificación foi aprobada provisionalmente polo concello en sesión plenaria do 24-2-2006.
-A Comisión Superior de Urbanismo emite informe favorable o 26-7-2006 para os efectos do disposto no artigo 94.4º da Lei 9/2002, do 30 de decembro, de ordenación urbanística e protección do medio rural de Galicia.
-O Diario Oficial de Galicia número 104, do 31-5-2007 publica o anuncio do 23-4-2007 da Dirección Xeral de Desenvolvemento Sostible polo que se fai pública a decisión de non someter a modificación puntual das normas subsidiarias relativa á clasificación dos terreos afectados polo trazado do ramal da autoestrada do Val Miñor ao procedemento de avaliación ambiental estratéxica establecida na Lei 9/2006, do 28 de abril, sobre avaliación dos efectos de determinados plans e programas no ambiente.
II. Consideracións e fundamentación:
II.1. Con data do 29-6-2007 da Dirección Xeral de Urbanismo eleva un informe-proposta de resolución no que se fan as seguintes consideracións:
II.1.1. A modificación é formulada polo Concello de Nigrán e ten por finalidade a modificación da clasificación dos terreos correspondentes ao novo enlace na autoestrada AG-57-N, ramal de Nigrán, á altura do parque empresarial de porto do Molle e incluír, ademais, a totalidade da referida vía coa clasificación de solo rústico de protección de infraestrutura.
II.1.2. O proxecto xustifica o interese público da modificación por tratarse dunha actuación pública co obxecto de resolver problemas de circulación mediante a creación do dito enlace. Esta finalidade encaixa dentro das razóns de interese público que deben motivar calquera modificación segundo se establece no artigo 94.1º da Lei 9/2002, do 30 de decembro, de ordenación urbanística e protección do medio rural de Galicia.
II.1.3. O proxecto presentado para aprobación definitiva subsana as deficiencias sinaladas no informe previo á aprobación inicial, polo tanto, non se aprecia ningún inconveniente para a súa aprobación definitiva.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral lle corresponde á conselleira de Política Territorial, Obras Públicas e Transportes.
Visto canto antecede,
RESOLVO:
Primeiro.-De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente o proxecto de modificación puntual das normas subsidiarias relativa á clasificación de terreos afectados polo ramal de Nigrán da autoestrada do Val Miñor no concello de Nigrán (Pontevedra).
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, de 13 de xullo, reguladora da xurisdición contencioso-administrativa.
Terceiro.-De conformidade co disposto no artigo 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíqueselle esta orde ao concello e publíquese no Diario Oficial de Galicia.
Santiago de Compostela, 20 de xuño de 2007.
María José Caride Estévez
Conselleira de Política Territorial, Obras Públicas e Transportes
Ver referencia pdf "13500D004P017.PDF"